Intrekker skryf heerlike leesstories | News24
Intrekker skryf heerlike leesstories
Cecile de Wet, Dinah Schlebusch, Juna Krog, Sonette Korff en Annekie Heyns wat onlangs haar eerste boek, Die Fotoalbum, gepubliseer het. F
'n Onlangse intrekker van Jeffreysbaai, Annekie Heyns, het haar eerste boek, Die Fotoalbum, gepubliseer.
Sy was lank joernalis, eers by die Noordwester/ Oewernuus/ Messenger in die Calvinia, Willston, Carnarvon, Victoria-Wes en Prieska-distrik. Daarna was sy verbonde aan die Gemsbok, Upington, wat in die ander deel van die groot Noord-Kaap versprei word.
Annekie se boek handel oor die lewe van Jennepher Malan. Die karakter dink dat sy van agter haar kamera kan toeskouer speel in haar eie familie en vriendekring, maar as dié twee bymekaar kom, is dit nie so maklik nie. Haar aantreklike, superryk neef, Isak, raak verlief op haar beste vriendin, Dalene. Laasgenoemde het 'n familie met vele uitdagings, om die minste te sê. Tussen Isak se ma, die formidable M, Jen se flambojante neef, hul ouma se groot verjaarsdagpartytjie wat nader kruip, en die onverwagte verskyning van 'n vreemde bekende, het Jennepher skielik haar hande vol.
'n Moordraaisel - Uit Fokus - waarin Annekie se koe-rantondervinding handig te pas kom, is voltooi en aan verskeie publisiteits-huise voorgelê.
'n Derde boek, oor die lewe in die Karoo, is in sy beplanningsfase. Voorlopig dink die skrywer om dit Tussen Botterblom en Ysterklip in die Land van weer Begin te noem. Pa-radysstrand en sy mense is so fantasties soos die plek se naam, sê Annekie, en die ondersteuning van almal hier is wonderlik.
"Ek het een van my felste kritici, my dogter, Cari, 'n opvolg vir Die Fotoalbum belowe," sê Annekie. "Sy het my baie met die persepsies van die jongmense in die storie gehelp.
"Die welbekende Merie Scheepers het ook 'n reuse bydrae gelewer om die boek uiteindelik op die rak te kry."
Merie Scheepers - Dit is 'n lekkerleesboek deur 'n skrywer van wie julle nog baie gaan lees. Annekie se eie spitsvondigheid, taalvaardigheid en heerlike sin vir humor is duidelik waarneembaar deur die hele boek. Die jare as joernalis (en alles wat 'n mens nog by 'n plattelandse koerant doen as jy daar werk) dra by tot die gemaklike vloei van die boek en het haar ook 'n skerp waarnemer van die mense om haar gemaak.